Paia-aansoek ingedien oor Zuma-standbeeld in NoordwesPres. Jacob Zuma. Argieffoto: Ntswe Mokoena, GCIS AfriForum het Dinsdag ’n aansoek ingevolge die Wet op die Bevordering van Toegang tot Inligting (Paia) van 2000 ingedien by die kantoor van Noordwes-premier, Supra Mahumapelo, oor die oprigting van ’n monument van pres. Jacob Zuma in Groot-Marico. Dié aansoek volg op die vorige aansoek in Maart vanjaar oor die oprigting van ’n Zuma-standbeeld. “Beplanning om met die oprigting van die standbeeld voort te gaan, is ná talle teenkanting – onder meer deur AfriForum, wat bereid was om die hof te nader – gestaak,” het Tiaan Oosthuizen, AfriForum se distrikskoördineerder vir Noordwes gesê. In die jongste Paia-aansoek versoek die burgerregte-organisasie notules van vergaderings van die provinsiale wetgewer, kennisgewings in die media en alle toepaslike dokumentasie oor die begroting vir en die koste van dié projek. Oosthuizen meen dat die oprigting van ’n Zuma-monument totaal onvanpas is gegewe die hoë vlakke van korrupsie en armoede wat onder sy presidentskap in Suid-Afrika heers. “Zuma word verder met talle skandale verbind en daar is reeds ’n reeks strafregtelike klagtes teen hom. ’n Monument wat iemand eer moet meriete en waarde hê. AfriForum is bereid om met ander organisasies saam te werk om die oprigting van ’n Zuma-monument te verhoed.”